Oaččui olu jienaid, ii dattege beassan váldostivrii | Yle Uutiset | yle.fi\nSápmi 10.4.2017 klo 15:12 | beaividuvvon 10.4.2017 klo 15:12\nRuoŧŧelaš álbmotbellodaga ovddasteaddji Tero Harju Anáris oaččui gielddaválggain 68 jiena. Son ii goittotge beassan váldostivrii, go veardidanlogut ledje menddo unnit.\nTero Harju lei áidna Ruoŧŧelaš álbmotbellodaga evttohas Anára gielddas. Son oaivvilda, ahte válggat manne nuppe dáfus bures, muhto nuppe dáfus funet.\n– Jienat bohte aivve bures, muhto čađa in dattege mannan. Dan dáfus bázii gal unohastit.\nHarju oaččui gielddaválggain 68 jiena.\n– Rehkenasten duos eahkedis, ahte livččii 110 jiena gáibidan dat čađa mannan.\n"Bellodatválljen sáhtii váikkuhit"\nHarju oaivvilda, ahte bellodatválljen sáhtii váikkuhit muhtin jienasteddjiide, muhto son ii jáhke, ahte čađabeassan lea gopmánan dasa. Son goittotge mieđiha, ahte jos RÁB listtus livčče leamašan eanet olbmot, nu veardidanlogut livčče leamašan stuoribut.\n– Náhan dat livččii mannan. Livččii leamašan veháš álkit geaidnu dan mielas, jos livčče leamašan eanet olbmot listtus.\nTero Harju muitala, ahte jos livččii beassan váldostivrii, su temát livčče leamašan boaittobeali giliid eallindili buorideapmi, skuvlenvejolašvuođat eandalii sámegielaid oasil, ja gieldda áššit ja gieldalaččaid buresbirgejupmi.\n"Bázii buorre dovdu"\nTero Harju muitala, ahte sáhtášii boahttevuođas iskat fas gielddaválggain váldostivrii.\n– Gal dás dál bázii dakkár buorre dovdu, ahte manneba ii. Ja dál jos vejolaččat man nu lávdegoddebáikki oaččošii, nu datgehan livččii jo oalle buorre. Beasašii muhtin láhkái váikkuhit mearrádusa dahkamii.\nHarju muitala vuosttaš molssaeaktun livččii čuvgehuslávdegoddi.\nTero Harju oaččui jienaid juohke jienastanguovllus Anára gielddas, nappo Anáris, Avvil, Gápmasis, Njellimis, Čeavetjávrris ja Dearpmážis.\n– Galhan dat orru, ahte máŋgga sajis leat boahtán jienat. Dathan lea hui fiinna ášši, ahte ii leat dienu juohkásan dušše muhtin sajiide. Dáthan lea oalle positiivvalaš gal.\nTero Harju lei mielde Dearvva-sáddagis 10.4.2017.